ועדת החוץ והביטחון, כנסת 25, פרוטוקול מספר 16, 2023-02-13 00:00

יולי יואל אדלשטיין: בוקר טוב, אני מתכבד לפתוח את ישיבת ההמשך שתדון הצעת חוק שירות הביטחון (הצבת יוצאי צבא במשטרת ישראל ובשירות בתי הסוהר) (תיקוני חקיקה) (הוראת שעה) (תיקון), התשפ"ג–2023

יולי יואל אדלשטיין:  התחלנו את הדיון אתמול

יולי יואל אדלשטיין:  אני מתנצל על העיכוב בפתיחת הישיבה מסיבות ידועות וברורות לכולם

יולי יואל אדלשטיין:  עם סיכום הדיון אתמול ביקשתי שהממשלה – משרד הביטחון והמשרד לביטחון לאומי – יחזרו אלינו עם בקשה קצת יותר אחידה ומחודדת לגבי מה שמונח בפנינו

יולי יואל אדלשטיין:  מי רוצה להתייחס לזה?     

פזית תדהר: בוקר טוב, פזית תדהר, סגנית היועצת המשפטית למערכת הביטחון במשרד הביטחון

פזית תדהר:  אחרי שעשינו עוד בדיקה בתיאום עם המשרד לביטחון לאומי

פזית תדהר:  ב-15 באוגוסט הממשלה אומרת שלא יהיו יותר חיילים בשב"ס, כל מי שנמצא שם יחזור לצה"ל, אבל אנחנו רוצים להאריך את הוראת השעה בחצי שנה כדי שכן תתאפשר הגמישות לגייס חיילים חדשים לשב"ס במהלך חצי שנה זאת ככל שיידרש

פזית תדהר:  כמובן שהכול ייעשה בצורה מתואמת אל מול המשרד לביטחון לאומי

פזית תדהר:  להבנתנו, בנסבות אלו, המשמעות היא שלא נדרשת הוראת מעבר כי ב-15 באוגוסט האירוע הזה מסתיים ואין יותר חיילים בשירות בתי הסוהר

פזית תדהר:  זה גם מה שהוצג לממשלה

פזית תדהר:  גם החלטת הממשלה שדיברה על מספר החיילים כיוונה לכך ש-760 חיילים יהיו עד ה-15 באוגוסט אז המשמעות היא שנדרש להאריך את הוראת השעה בחצי שנה ולא נדרשת הוראת מעבר

יולי יואל אדלשטיין: אז אני אוצר להבין מתא"ל ודמני, נניח שבעוד כמה שבועות מתגייסים חיילים, מה יעלה בגורלם? הם יעברו הכשרה וב-15 באוגוסט יהפכו לתומכי לחימה?     

אמיר ודמני: כפי שגם אמרנו אתמול, אנחנו ניערך בצורה מלאה להחזרת כלל החיילים החל מה-15 באוגוסט

אמיר ודמני:  לחיילים בעלי יתרת שירות קצרה מאוד – נסכם את הפרטים בצורה מדויקת עם השב"ס – נאפשר להתגייס לקבע לשב"ס כדי לתת להם פתרון

יולי יואל אדלשטיין: זה ברור ומבורך

אמיר ודמני: את כל יתר החיילים נקלוט לצה"ל ונשבץ מחדש בתפקידים מתאימים

אמיר ודמני:  החשיבות של קיום הוראת השעה היא בייצור רמת גמישות אל מול מציאות שאולי לא יוכלו לעמוד בהגדרות גיוס הקבע בזמן הנדרש ואז תהיה כאן משימה ביטחונית שלא יהיה לה מענה

אמיר ודמני:  יש גם עניין של אחריות, אני חושב שנכון לשמר את הגמישות כדי לראות מה קורה בחצי השנה הקרובה ובהתאם לזה לפעול

אמיר ודמני:  בכל מקרה, אנחנו ערוכים באופן מלא ב-15 באוגוסט לקליטת כלל החיילים בעזרת מערכת שיבוץ מלאה ומותאמת

אמיר ודמני:  ננהל תהליך מוסדר, זה יהיה ברור לגמרי

ינון אזולאי: מה עם גיוסים עד לתאריך זה, לא יהיו?     

אמיר ודמני: לפי מה שאני מבין, הארכת הוראת השעה מורה שנמשיך לקיים את הגיוסים

אמיר ודמני:  יש גיוסים במרץ, פברואר ואפריל

אמיר ודמני:  הגיוס האחרון יהיה באפריל כיוון שבאוגוסט כבר לא נוכל לגייס אלא אם כן - - -     

ינון אזולאי: שאלה, אמיר, אשמח אם תסביר לי מה ההיגיון בדבר

ינון אזולאי:  אתמול דיברנו - - -     

יולי יואל אדלשטיין: גם אני לא הבנתי

ינון אזולאי: ביקשנו תשובה הגיונית ואנחנו לא מקבלים

יולי יואל אדלשטיין: אם אני מבין נכון, ינון, מכיוון שכולנו מבינים שמדברים באוויר ושעד אוגוסט המציאות לא תשתנה אז אנחנו נגייס עכשיו את החיילים וכפי שאמרתי, ביולי-אוגוסט, יגיעה המשרד לביטחון לאומי ויבקש הארכה

ינון אזולאי: זה הגיון שמקובל עלי

אמיר ודמני: זה לא מה שאמרתי

יולי יואל אדלשטיין: זה לא מה שאמרתי, אני נותן פירוש רש"י

ינון אזולאי: רק דיברנו בהיגיון

אמיר ודמני: אני אומר שמבחינת צה"ל, היכולת לשבץ מחדש את החיילים קיימת ותהיה בהתאם למה שיסוכם

יולי יואל אדלשטיין: טוב, לא יודע

ינון אזולאי: אדוני היושב-ראש, עכשיו עלינו להפנות את השאלה לשב"ס ולשאול האם הם ערוכים תקציבית

יולי יואל אדלשטיין: שב"ס היו ברורים מאוד אמול

ינון אזולאי: אולי הם חזרו בהם מאז אתמול אחרי שהם יודעים את התשובה הזאת

יולי יואל אדלשטיין: בבקשה, נציגי השב"ס

מירי פרנקל-שור: זה לא רק אם השב"ס ערוך

מירי פרנקל-שור:  מה אתה עושה עם חייל שמתגייס ב-14 בחודש, עובר הכשרה של חודשיים ומחזירים אותו לצה"ל?      

ינון אזולאי: 14 בחודש לא נורא, אני מדבר על חודש רביעי שאז יישארו לו רק חודשיים

ינון אזולאי:  בוא נגיד שעכשיו יש לו חצי שנה, הוא מדבר על מצב שבו גם בחודש רביעי יש גיוסים

מירי פרנקל-שור: החיילים בסך הכול רוצים לשרת שירות משמעותי

ינון אזולאי: אני מסכים עם זה

מירי פרנקל-שור: הם רוצים לשרת שירות משמעותי ואחר כך מחזירים אותם לצה"ל ואחר כך יגידו להם בצה"ל שלא נותרה מספיק יתרת שירות

ינון אזולאי: זה שמתגייס מחר יש לו חצי שנה אבל זה שמתגייס באפריל יש לו חודשיים בנטו

אמיר ודמני: - - - שום עניין של יתרת שירות

אמיר ודמני:  אנחנו נמצא את הפתרון לכל חייל וחייל, כבר אמרתי זאת

ינון אזולאי: היועצת המשפטית מדברת על אופק שירות בן שלוש שנים שעומד לעיני המתגייס

ינון אזולאי:  עכשיו, כשאתה מגייס אותו למקום ואז מעביר אותו עוד חודשיים או עוד חצי שנה אז הוא אומר: למה אני בוחר את זה בכלל

ינון אזולאי:  צריך גם ליידע את החיילים שהם הולכים רק לחצי שנה

אמיר ודמני: גם אם הם יחזרו לצה"ל, ודמני, לא תמיד כל האפשרויות יהיו פתוחות בפניהם

אמיר ודמני: מתוקף העובדה שאני אחראי על זה אז אני אומר שכל הקורסים וכל האפשרויות יהיו פתוחים בפני כל החיילים, ביתרת השירות הזאת אנחנו ניתן את כל המענה

אמיר ודמני:  אני רק אומר שאם אנחנו נעצור את זה אז אנחנו יוצרים מצב של חוסר יכולת לתת לזה מענה בהמשך ויוצרים פער יותר גדול בשב"ס ממה שיש עכשיו

ינון אזולאי: כמה אמורים להתגייס בשלושת החודשים הללו? אנחנו יודעים שמחר אמורים להתגייס 65

אמיר ודמני: מדובר ב-85–90 חיילים

ינון אזולאי: הסך הכללי?     

אמיר ודמני: זה היקף גדול ביחס לזה שיש כ-500, זה היקף משמעותי

ינון אזולאי: 85 בסך הכול?     

אמיר ודמני: כן, בסך הכול בשלושת הגיוסים – פברואר, מרץ ואפריל – 85

יולי יואל אדלשטיין: אמיר – אשאל שאלה שאולי התשובה אליה ידועה לכולם חוץ ממני – מבחינת החוק והנוהג, נניח שהתגייסו חייל או חיילת במרץ, באוגוסט נכנסה לתוקף ההוראה ואין יותר סוהרי חובה

יולי יואל אדלשטיין:  אותם חיילים מאוד רוצים להפוך לסוהרים בקבע

יולי יואל אדלשטיין:  האם הם צריכים קודם למצות את מלוא השירות הצבאי?     

אמיר ודמני: הוא חייב למצות את מלוא השירות הצבאי

אמיר ודמני:  מכיוון שיש פה מקרה ייחודי ואנחנו מעוניינים לתת מענה לשב"ס אז אנחנו נסכם איתם, וכבר באנו בדברים בנושא, שמי שתהיה לו יתרת שירות של חצי שנה – מעל 100 אנשים – נאפשר לו לקצר שירות ולחתום קבע בשב"ס, אם יהיו מעוניינים

אמיר ודמני:  זה פתרון שניתן

יולי יואל אדלשטיין: אבל לא מדובר באלו שיהיה להם שנה וחצי או שנתיים

אמיר ודמני: לא, רק לאלו שתהיה להם יתרת שירות - - -     

יולי יואל אדלשטיין: כל הגיוס של האביב הנוכחי - - -     

אמיר ודמני: כל היתר יצטרכו למצות את השירות שלהם לפני

יולי יואל אדלשטיין: חברי הכנסת, בבקשה

רם בן ברק: אני רוצה לשאול שאלה שאולי נשאלה, לא הייתי ואני מצטער על זה

יולי יואל אדלשטיין: בבקשה, אדוני

רם בן ברק: השב"ס ערוך לאירוע הזה מהבחינה התקציבית? הוא יודע לגייס ולתקצב את הסוהרים שיחליפו את החיילים?     

יקי זנו: יקי זנו, ממלא מקום ראש אט"ל בשב"ס

יקי זנו:  רקע: חיילי החובה מהווים כ-33% מתוך הסוהרים שמטפלים באגפים הביטחוניים

יקי זנו:  מדובר בכוח לא מבוטל

יקי זנו:  לאור ההחלטה שמתגבשת הכנו תוכנות מאוד אגרסיבית לגייס את 760 סוהרי הקבע כחלופה לחיילים

יקי זנו:  התוכנית מחייבת תקצוב מיידי ותקינה מיידית

יקי זנו:  כרגע אין בידי שב"ס את התקציב הנדרש וצריך לקבל אותו כחלק מהתוכנית

רם בן ברק: יש כאן נציג אוצר?      

עידו חי: שלום לכולם, עידו חי מאגף התקציבים במשרד האוצר

עידו חי:  כידוע, אנחנו נסמכים כעת על מסגרות של תקציב המשכי שנקבעות על פי חוק-יסוד: התקציב וחוק-יסוד: משק המדינה

עידו חי:  כרגע, עד לאישור תקציב המדינה, כלל המקורות לאירוע הזה וכדי ששב"ס יוכל להיות ערוך תקציבית, יצטרכו להגיע ממקורות המשרד לביטחון לאומי

עידו חי:  ברגע שיתנהלו דיוני תקציב ויאושר תקציב מדינה הדבר יוסדר במסגרת הזאת

רם בן ברק: אם אני מבין נכון, אנחנו נזכה לפחות ביטחון בכבישים ובמזרח ירושלים כי התקציבים ילכו לשב"ס, זו המשמעות של מה שאמרת

עידו חי: לא נפגע בליבת הביטחון

רם בן ברק: אתה נציג משרד האוצר

רם בן ברק:  אם אתה אומר למשרד לביטחון לאומי שיסתדר בעצמו אז זה אומר שהם ייקחו ממקום אחד ויעבירו למקום אחר

שרון ניר: מאיזה מקום אם ייקחו?     

ינון אזולאי: רם, יותר מזה, בתקציב המשכי אי-אפשר לקחת ממקום אחד ולהעביר למקום אחר

ינון אזולאי:  תקציב המשכי זה 1/12 ממה שהיה וזה מה שאמרתי להם גם אתמול

ינון אזולאי:  ב-1/12 אנחנו לא רואים את האופק ולא רואים מה אנחנו הולכים לעשות עם השב"ס בעוד חצי שנה

ינון אזולאי:  אתם אומרים שבתקציב תכניסו את זה, גם אם תכניסו את זה בתקציב דיברנו על זה אתמול שתקציב יעבור רק בסוף יוני

ינון אזולאי:  כשעובר התקציב בסוף יוני אתם אומרים להם שיצאו למכרזים בסוף יוני

ינון אזולאי:  כשאתה יוצא למכרזים יש גם זמן להערות הציבור

ינון אזולאי:  אחרי שאתה עובר להערות הציבור אתה רק מתחיל את המכרז

ינון אזולאי:  בינתיים יהיה ללא כוח אדם

ינון אזולאי:  אז מה שיקרה, אתה אומר לנו, אולי המשרד לביטחון פנים יגיד לנו שהוא יבקש מאיתנו עוד הארכה של חצי שנה

ינון אזולאי:  אז בואו ניתן את ההארכה של חצי שנה עכשיו ונדע שגומרים עם זה

ינון אזולאי:  אי-אפשר מעכשיו, כשאנחנו רואים את הנולד, להגיד שלא יהיה כסף

ינון אזולאי:  גם אתה בעצמך אומר שכרגע אתה לא יודע שיש כסף

ינון אזולאי:  אנחנו יודעים שידברו על זה, אתה אפילו לא יודע שיש כסף ואתה אפילו לא יודע כמה כסף יש בתקציב

שלום דנינו: אדוני היושב-ראש, סליחה על האיחור, מה נשתנה מהדיון אתמול להיום?     

יולי יואל אדלשטיין: שום דבר

שלום דנינו: אז למה אנחנו מתכנסים שוב?      

יולי יואל אדלשטיין: לטובת חבר הכנסת דנינו שהיה אתמול וגם לטובת אלה שלא היו אתמול

יולי יואל אדלשטיין:  אתמול הייתה אי-בהירות לגבי השאלה האם ב-15 באוגוסט אין יותר סוהרי חובה או שב-15 באוגוסט מתחיל שחרור הדרגתי לשנתיים וכן הלאה

יולי יואל אדלשטיין:  אנחנו שמענו כרגע מנציגי הממשלה שמ-15 באוגוסט אין יותר סוהרי חובה

יולי יואל אדלשטיין:  כולם יוחזרו לצה"ל ומי שלקראת סיום שירותו יוכל להפוך לסוהר קבעה – כך שמענו מראש תומכ"א – אבל אין יותר סוהרי חובה

יולי יואל אדלשטיין:  זה מביא כמה חברי כנסת שלא נולדו אתמול לשאול אם בשב"ס יהיו ערוכים לכך, אם יש תקנים, אם יש תקציבים

שלום דנינו: איך אפשר, אני מניח ש-33% של סוהרים בחובה ממלאים 50% מהמשמרות כי מדובר בחבר'ה צעירים, לא חולים, אין יום האישה

שלום דנינו:  אני בטוח שהם ממלאים יותר שעות עבודה מסוהרים רגילים

שלום דנינו:  איך אפשר לעמוד בזה? אתם מבינים שאין לכם כסף ולא סוהרים

רם בן ברק: חבר הכנסת דנינו, אי-אפשר, זאת הייתה החלטה פזיזה ולא אחראית ולכן צריך לבטל את ההחלטה, זה הכול

ינון אזולאי: ה משרד לביטחון הפנים, אולי תגידו לנו משהו שאנחנו לא יודעים

ינון אזולאי:  נשמח לשמוע, ברשות היושב-ראש כמובן

רותם סיוון: שלום לכולם, רותם סיוון מהייעוץ המשפטי במשרד לביטחון הפנים

רותם סיוון:  המדיניות של השר היא להוציא את סוהרי וסוהרות החובה מהאגפים

רותם סיוון:  השר היה מעוניין שזה יקרה באופן מיידי אבל הוא מבין שנדרשת בחינה של תוכנית ישימה ולכן הוא מבקש להאריך את הוראת השעה בחצי שנה, לקיים את הגיוס של פברואר, ובזמן הזה יגבשו תוכנית

ינון אזולאי: פברואר, מרץ, אפריל

רותם סיוון: אני יכולה להתחייב רק על פברואר

ינון אזולאי: אמיר דיבר על פברואר, מרץ, אפריל

ינון אזולאי:  נכון, אמיר?     

אמיר ודמני: נכון

ינון אזולאי: תודה

שלום דנינו: והיושב-ראש אומר שעכשיו ההחלטה יותר בהירה, שזה נגמר באוגוסט, אז איך זה מסתדר

רותם סיוון: השר מעוניין לבחון במהלך החצי שנה הקרובה את התוכנית

רותם סיוון:  יש כמה חלופות כמו שהוצג כאן על ידי צה"ל

רותם סיוון:  אולי לקצר את השירות של חלק מהחיילים ולהפוך אותם לאנשי קבע, גם בדיוני התקציב תהיה התייחסות לכך

רותם סיוון:  השר הנחה להחליף כמה שאפשר סוהרי חובה בסוהרי קבע, שיהיה פחות מגע ישיר של סוהרי חובה עם אסירים ביטחוניים

רותם סיוון:  הוא רוצה לשנות, זאת המדיניות שלו, אבל צריך לגבש תוכנית ישימה

ינון אזולאי: 	אני מסכים איתך, אבל מאיפה יש תקציב לנושא? שב"ס יבואו עוד חצי שנה ויגידו, בצדק, שאין להם תקציב כי מוציאים להם כוח אדם של כ-500 אנשים

רותם סיוון: צריך להבין את הרצון של השר ואת המדיניות שלו ולדאוג לתקציב מתאים

ינון אזולאי: אני מסכים, השר אומר ויהיה תקציב

ינון אזולאי:  אנחנו יודעים שהוא גם מביא עוד 45 מיליארד במשך שבע שנים

ינון אזולאי:  אני שואל שאלה פשוטה, אנחנו נמצאים לפני תקציב המשכי, את אומרת שבתקציב נבנה את זה אבל בשביל שהם יהיו ערוכים לא יהיה להם זמן לגייס כוח אדם

ינון אזולאי:  אין לכם מאיפה להביא את הכסף, אנחנו רוצים לעזור לכם, אנחנו לא רוצים שיבואו לפני שוקת שבורה, אנחנו רוצים שהגיוסים ייפסקו בעוד חצי שנה אבל כסף מאין?     

שלום דנינו: ואתם כולאים אותם בסיטואציה לא הגיונית

רם בן ברק: זה לא הם, זו הממשלה, חברים, יש כאן הנחייה שלא ניתנת ליישום, צריך להגיד את זה

רם בן ברק:  מדובר בהחלטה פזיזה, מהירה מדי וללא מחשבה

רם בן ברק:  צריך להיכנס לעבודת מטה וליצור תוכנית מסודרת ואז לקבל החלטה אם להאריך בשנה, חצי שנה או שלוש שנים

רם בן ברק:  מה זה הדבר הזה שמישהו יגיד: "מחר בבוקר אני רוצה", אש מה אם הוא רוצה , איך עושים את זה? מה זה הדבר הזה, זו לא חנות מכולת

איתן גולדפלם: איתן גולדפלם, ראש אגף שכר וארגון במשרד לביטחון לאומי

איתן גולדפלם:  גם השר מודע לזה שיש משמעויות תקציביות ואי-אפשר לעשות את זה ללא תקציב, ללא תקנים, ללא שכר וללא תגבור של שב"ס – כל הגיוסים וההדרכות

איתן גולדפלם:  הוא הנחה את המנכ"ל לבוא בדברים עם משרד האוצר כדי שכבר כעת אנחנו קבל מענה

איתן גולדפלם:  יש אפשרות לקבל מענה גם בתקציב המשכי ולא צריך לחכות

ינון אזולאי: לא, אי-אפשר לקבל מענה באמצעות תקציב המשכי

ינון אזולאי:  תקציב המשכי אומר, אני אעזור לכבודו, תקציב המשכי אומר 1/12 בהתאם לתקציב הקודם

ינון אזולאי:  אתה מביא אירוע של 170 מיליוני שקלים שלא היה בשנה שעברה ואתה רוצה לבנות עליו

ינון אזולאי:  יושב פה נציג האוצר, תגיד לי, אולי אני טועה

עידו חי: הבענו את עמדתנו, במהלך תקציב המשכי המקורות ליישום ההחלטה צריכים להיות ממקורות המשרד לביטחון לאומי והנושא יצטרך להיות מוסדר במסגרת - - -     

שלום דנינו: והוא מצביע על מקורות אצלך במשרד

ינון אזולאי: זה צריך לעבור בוועדת החריגים בחשכ"ל ואני רוצה לראות איך זה עובר

איתן גולדפלם: - - - במשרד האוצר, ואני מכבד אותו

איתן גולדפלם:  170 מיליוני שקלים זה מונחים שנתיים מלאים שמגייסים מחר בבוקר

איתן גולדפלם:  ברור שהגיוס יהיה מדורג ולכן המשמעויות הן פחות מ-170 מיליוני שקלים, כמחצית

איתן גולדפלם:  אנחנו נבוא בדברים עם משרד האוצר כדי לאתר מקורות תקציביים וכדי לממש את המדיניות

מאיר כהן: אדוני מהמשרד לביטחון הפנים, תהיה רציני, בסדר? אתה יושב מול ועדה, היה רציני בתשובתך

מאיר כהן:  אני מרגיש שאתה רוצה לשלוף תשובה מהמותן

מאיר כהן:  חלק מהאנשים פה היו שרים, 170 מיליוני שקלים בתקציב המשכי – לא תוכל לגייס, אני מכיר את המשרד

מאיר כהן:  אתה לא תוכל לגייס סכום שכזה

מאיר כהן:  נציג האוצר אומר לך שזה צריך להיות ממקורות שלך

מאיר כהן:  האם אתה אומר לפני הוועדה שאתה יודע להשיג את הכסף הזה או את חלקו עד לגיוס הקרוב, אתה מתחייב לכך?      

איתן גולדפלם: אני לא מתחייב להשיג

מאיר כהן: אז למה אתה אומר?      

איתן גולדפלם: אני אומר שזה לא 170 מיליוני שקלים אלא מחצית

איתן גולדפלם:  הגיוסים הם באופן מדורג עד אוגוסט ולא כולם מחר בבוקר, לכן גם הוצאת התקציב תהיה באופן מדורג ולכן אנחנו מקווים לסכם אם משרד האוצר - - -     

מאיר כהן: אבל אומר איש האוצר שהוא לא ייתן לך את זה

קריאה: אבל "מקווה" זה לא בטוח

קריאה:  אתה לא יכול להשאיר את שב"ס בלי כוח אדם

איתן גולדפלם: אני לא בטוח

שלום דנינו: אני רוצה לשאול שאלה לגבי הדחיפות

שלום דנינו:  למה זה חייב להיות 15 באוגוסט ולא לתת אורך זמן של שנה? מה כל-כך דחוף?     

רותם סיוון: זאת המדיניות של השר, זאת ההנחיה שלו

רותם סיוון:  אם הוא היה יכול אז כבר מחר בבוקר הדבר היה קורה

רותם סיוון:  הוא מבין שזה לוקח זמן להיערך ושצריך לגבש תוכנית ישימה

רותם סיוון:  זאת המדיניות של השר, זה מה שהממשלה החליטה ואנחנו מייצגים את מדיניות הממשלה

יולי יואל אדלשטיין: חבר הכנסת דנינו, אני רחוק מלהיות דובר השר אבל אני חושב שנסכים בוועדה, בלי קשר לקואליציה ואופוזיציה, שהכוונה היא מבורכת

יולי יואל אדלשטיין:  שאלת אתמול שאלות נוקבות לגבי בנות 18–19 שנמצאות עם אסירים ביטחוניים

יולי יואל אדלשטיין:  אתמול התלבטתי אם לומר את זה או לא, זה נשמע לא יפה וגרפי, אבל אומר זאת כך: אני לא יודע מה ההגדרות של כל אחד שזרק פה באוויר "למנוע הטרדות מיניות", אני אגיד לכם שבאוסקר יש פרס למה שנקרא פס-קול של סרט

יולי יואל אדלשטיין:  אם אתה רוצה בבטחה לקבל אוסקר על פס-קול של סרט תקליט פעם את התגובה של אסירים גברים כשנכנסת אישה לאגף בלי כל קשר לחריץ, נעול לא נעול

יולי יואל אדלשטיין:  אני לא מדבר חס-ושלום על אינוס ועל מגע פיזי, אני מדבר על פס-קול של סרט

יולי יואל אדלשטיין:  אני לא יודע מה זה הטרדות מיניות בהגדרות השונות אבל ברור שאישה צעירה, בחורה צעירה שנכנסת לאגף כזה שומעת דברים שאף אחד מאיתנו לא רוצה שהיא תשמע ואני לא מאחל זאת לאף אחד, את המציאות הזאת מנסים לשנות

יולי יואל אדלשטיין:       האידיאל הוא שיהיו סוהרים מקצועיים, בעלי הכשרה, גיל קצת שונה וכן הלאה

יולי יואל אדלשטיין:  כאן, כל התשובות לשאלות מראות לנו שכנראה אין עדיין היערכות ואי-אפשר להשאיר אסירים ביטחוניים ללא שמירה כי אנחנו החלטנו שתוך כמה חודשים יוצאים כל חיילי וחיילות השירות הסדיר

יולי יואל אדלשטיין:  נמצאים איתנו נציגי אופוזיציה מכמה סיעות, אם אבקש מכם לעשות הפסקה של חמש דקות ולשבת עם מאיר כהן בחדר הצדדים ולנסות להגיע להצעה לוועדה מה אנחנו עושים במצב הזה, האם זה מקובל

גדי איזנקוט: אני רוצה לשאול שאלה ואולי זה ייתן פתרון

גדי איזנקוט:  א

גדי איזנקוט:  חצי שנה, אם אתה רוצה לדפוק את השר שלך תעשה בדיוק מה שהוא אמר, תעשו עבודת מטה ויכול להיות שתחזרו אליו ותגידו לו שהדבר שאפשר לעשות זה לדחות את זה בשנה ולמצוא לזה פתרון חכם

גדי איזנקוט:  השאלה שאני רוצה לשאול היא: אם היו מפסיקים גיוס ונותנים לכם תקציב חופשי – לדעתי זה הפתרון הכי זול – שבו תעשו פתרון שמוכר בצה"ל, זה נקרא שנת קבע ראשונית

גדי איזנקוט:  יגידו לכם שאין מגבלה

גדי איזנקוט:  כל 500 המשרתים היום, תכינו להם תוכנית שאומרת שכל אחד יכול לחתום שנת קבע נוספת ולקבל שכר מסוים ומענק של 50,000 שקלים בסוף

גדי איזנקוט:  אתם תוכלו להשאיר 70%–80% מהאנשים?     

יקי זנו: ההערכה שלנו היא שנשאיר כ-50%

גדי איזנקוט: 	זה מה שחשבתי

גדי איזנקוט:  יכול להיות שצריך לחזור לשר ולהגיד לו שיכין תוכנית רצינית של שנה, לאפשר את התוכנית של שנת קבע נוספת, ותשאירו את מי שכבר נמצא, עבר הכשרה ואתם מכירים אותו בין חצי שנה לשנתיים וחצי, ותעשו להם תוכניות שירות ייחודיות

גדי איזנקוט:  לדעתי זה יהיה הכי זול, הכי מקצועי והכי נכון, ואז בשנה אחת תוכלו לסדר את זה וגם תוכלו למצוא פתרון לאלה שכבר יימצאו כשנה וחצי ויהיה נכון להחתים אותם

גדי איזנקוט:  צה"ל עושה את זה עם חיילים בני 18, הוא מחתים אותם על 4–12 חודשים ואומר להם שזו שנת קבע נוספת בהסכמה דו-צדדית

גדי איזנקוט:  כל אחד מהצדדים יכול לסרב

גדי איזנקוט:  לדעתי זה אנשים שכבר מכירים את הארגון ואוהבים אותו וזה הפתרון הנכון

אורנה ברביבאי: פתרון נכון, גדי

גדי איזנקוט: זה יהיה גם הפתרון הכי זול שימנע עכשיו גיוס והכשרות והצטיידות שזה נראה לי בזבוז

יולי יואל אדלשטיין: אני מבקש להכריז על חמש דקות הפסקה על מנת שננסה לגבש פתרון

יולי יואל אדלשטיין: אני מחדש את ישיבת הוועדה

יולי יואל אדלשטיין:  לטובת אלה שלא היו בחדר, קיימתי התייעצות עם חברי הכנסת, זאת הייתה כוונתי

יולי יואל אדלשטיין:  לצערי הרב אני רואה שבמצב שנוצר אנחנו נצטרך לפצל את שתי הבקשות של הממשלה

יולי יואל אדלשטיין:  בכל הנוגע למשטרה, כפי שעלה גם אתמול בדיון, אני לא רואה שיש כאן אופוזיציה לבקשת הממשלה להאריך בשלוש שנים את ההוראה

יולי יואל אדלשטיין:  ברור שגם כאן יש דברים לבדוק ולעקוב אחריהם אבל זה לא קשור לבקשת הממשלה להארכת הצבת יוצאי הצבא בשירות המשטרתי

יולי יואל אדלשטיין:  אנחנו, כוועדה, מביעים תקווה שהם ישרתו בתפקידים שקשורים בשמירת ביטחון אזרחי מדינת ישראל ולא בתפקידים שלא שייכים לכך

יולי יואל אדלשטיין:       לעומת זה, עם האירוע של השב"ס, לאור כל מה ששמענו, אנחנו עדיין לא מבינים איך הלכה למעשה הדברים האלה יכולים להתבצע

יולי יואל אדלשטיין:  כולנו בעד מתן פתרון לנושא הזה, ודאי אחרי הסיפורים הקשים שכולנו שמענו ונחשפנו אליהם

יולי יואל אדלשטיין:  כולנו מבינים שזה לא פתרון אידיאלי, של הצבת חיילים, אבל יחד עם זה בתוך עמנו אנחנו חיים ומבינים שתוך זבנג וגמרנו אנחנו לא יכולים לאתר מאות תקנים של סוהרים מקצועיים ולהציב אותם במקום החיילים, לכן הוועדה תמשיך לדון בנושא

יולי יואל אדלשטיין:  אבקש מהיועצת המשפטית לוועדה להסביר את משמעות פיצול שתי הבקשות ונוכל להתקדם

מירי פרנקל-שור: מכיוון שהממשלה הגישה את ההסדר מול המשטרה ואת ההסדר מול השב"ס בהצעת חוק אחת, הצעת היושב-ראש לוועדה היא לפצל לפי סעיף 84ב לתקנון את הצעת החוק כך שמה שיעבור למליאה יהיה סעיף 1 להצעה שמדבר על הצבת חיילים במשטרה, וסעיף 2 להצעה יישאר על שולחן הוועדה

מירי פרנקל-שור:  המשמעות היא שהוועדה יכולה להמשיך בדיוניה ואין צורך להניח את הצעת החוק מחדש על שולחן הוועדה והוועדה שתחליט לזמן את הדיון, אם תחליט לסיים את הצעת החוק ולאשר לקריאה שנייה ושלישית, היא תעבור למליאה

מירי פרנקל-שור:       סדר ההצבעה יהיה כך: הוועדה תצביע על הפיצול, אחר כך נדון בהסתייגויות של המשטרה, נאשר את מספר החיילים שמוצבים במשטרה בהתאם להחלטת הממשלה ואחר כך נאשר את הצעת החוק בקריאה שנייה ושלישית

מירי פרנקל-שור:  אז קודם כל ההצבעה על הפיצול לפי סעיף 84ב לתקנון הכנסת

יולי יואל אדלשטיין: חברים, לפי סעיף 84ב לתקנון הכנסת אני מעמיד להצבעה את הצעתי לפיצול שתי הבקשות, למרות שהגיעו במסגרת הצעת חוק אחת

יולי יואל אדלשטיין:  רק חברי הוועדה יצביעו או ממלאי מקומם

יולי יואל אדלשטיין:  מי בעד הפיצול, ירים את ידו

יולי יואל אדלשטיין: אושרה

יולי יואל אדלשטיין: ההחלטה על הפיצול אושרה פה-אחד

יולי יואל אדלשטיין:  אני יודע שיש הסתייגויות גם לפרק הזה של המשטרה

יולי יואל אדלשטיין:  האם החברים מעוניינים לנמק בוועדה את ההסתייגויות או שננסח אותן ונעלה למליאה?      

רם בן ברק: ננסח ונעלה למליאה

יולי יואל אדלשטיין: למליאה

יולי יואל אדלשטיין:  אוקיי, תודה

מירי פרנקל-שור: כיוון שיש הסתייגויות ליש עתיד, לעבודה ולישראל ביתנו, נערוך הצבעה על כל ההסתייגויות אם יש הסכמה של חברי הכנסת, ונעלה אותן למליאה

יולי יואל אדלשטיין: בסדר גמור, אנחנו מצביעים כרגע על ההסתייגויות של כלל הקבוצות – יש עתיד, ישראל ביתנו, והעבודה

יולי יואל אדלשטיין:  העבודה לא נמצאים אז אנחנו לא נוכל להצביע על ההסתייגויות שלהם - - -     

אורנה ברביבאי: ברצוננו להעלות את ההסתייגויות גם במליאה

יולי יואל אדלשטיין: כן, תוכלו להעלותם במליאה

אלעזר שטרן: אנחנו מבקשים לצרף אלינו את ההסתייגויות של מפלגת העבודה

מירי פרנקל-שור: זה יעלה למליאה

יולי יואל אדלשטיין: נטיות הסיפוח שלך לא מוצדקות

אורנה ברביבאי: הוא מצרף אותם כמצביעים

יולי יואל אדלשטיין: אנחנו נאשר להם את הנמקת ההסתייגויות במליאה

יולי יואל אדלשטיין:  מי בעד ההסתייגויות של כלל הקבוצות כפי שמניתי, ירים את ידו

יולי יואל אדלשטיין:  מי נגד?      

יולי יואל אדלשטיין: אושרה

אסף פרידמן: ההסתייגויות התקבלו

יולי יואל אדלשטיין: ההסתייגויות התקבלו אז הן יעלו

ינון אזולאי: אז רוויזיה

יולי יואל אדלשטיין: נבקש רוויזיה שתתקיים בעוד חצי שעה

אלעזר שטרן: יש חברים בוועדת החוקה, אפשר להביא אותם

יולי יואל אדלשטיין: יש מלא, למרות שכמה מהנוכחים התלוננו על כך שהם נמצאים בוועדת החוקה

יולי יואל אדלשטיין:  אנחנו נעסוק עתה בהקראת החוק

יולי יואל אדלשטיין:  בשעה 11:30 נקיים הצבעה על הרוויזיה כפי שביקשו חברי הכנסת

איילת לוי נחום: לאור החלטת הוועדה על פיצול אני מקריאה רק את סעיף 1 להצעת החוק:     " בחוק שירות ביטחון (הצבת יוצאי צבא במשטרת ישראל) (תיקוני חקיקה) (הוראת שעה) התשפ"ב–2021 (להלן – "החוק העיקרי")

איילת לוי נחום:  בסעיף 1, במקום תאריך ז' בטבת התשפ"ג, ה-31 בדצמבר 2022, יבוא: י"א בטבת התשפ"ו, ה-31 בדצמבר 2025"

יולי יואל אדלשטיין: אוקיי, אנחנו יכולים לשחרר את המוזמנים

יולי יואל אדלשטיין:  אני מודה מאוד לכל המשתתפים

יולי יואל אדלשטיין:  לתשומת הלב של חברי הכנסת ורכזי הסיעות – ב-11:30 הצבעה על הרוויזיה

יולי יואל אדלשטיין:  תודה רבה

יולי יואל אדלשטיין: אנחנו מחדשים את הישיבה כדי להצביע על הרוויזיה כפי שביקש חברת הכנסת ינון אזולאי

יולי יואל אדלשטיין:  השעה היא 11:31 ואנחנו יכולים להצביע

יולי יואל אדלשטיין:  מי בעד קבלת הרוויזיה, ירים את ידו, מי נגד?     

יולי יואל אדלשטיין: אושרה

יולי יואל אדלשטיין: הרוויזיה התקבלה פה-אחד ואנחנו מעלים שוב את קבלת ההסתייגויות בוועדה של סיעות יש עתיד, ישראל ביתנו וסיעת העבודה

יולי יואל אדלשטיין:  מי בעד קבלת ההסתייגויות, ירים את ידו

יולי יואל אדלשטיין: לא אושרו

יולי יואל אדלשטיין: הוועדה דחתה את ההסתייגויות פה-אחד, מה שלא מונע מחברי הכנסת לנמק את ההסתייגויות ולבקש להצביע עליהן במליאת הכנסת

ינון אזולאי: זה גם לא מונע מאלו שהשתתפו עכשיו לבוא להצבעות הבאות בזמן

יולי יואל אדלשטיין: אני חושב שזאת לא בעיה של השעון בדיוק

יולי יואל אדלשטיין:  חברי הכנסת, מכיוון שנדחו ההסתייגויות אנחנו נוכל להצביע על הסעיף שקשור בהצבת יוצאי צה"ל במשטרה כפי שביקשה הממשלה ולאחר הפיצול שהוועדה תמכה בו

יולי יואל אדלשטיין:  מי בעד הסעיף בחוק המתייחס לשירות יוצאי צבא במשטרה, הארכת הוראת השעה בשלוש שנים, ירים את ידו

יולי יואל אדלשטיין:  נגד? נמנעים?     

יולי יואל אדלשטיין: אושרה

יולי יואל אדלשטיין: התקבל פה-אחד

איילת לוי נחום: אני מקריאה לחברי הכנסת את הסעיף הרלוונטי בנוסח החלטת הממשלה שנוגע למספר החיילים שמוצבים:      "בהתאם לסעיף 24א(ג) לחוק שירות הביטחון (נוסח משולב) התשמ"ו–1986, בכפוף להארכת תוקפו בחקיקה כאמור בטיוטת החוק

איילת לוי נחום:  סעיף א להחלטה זו קורא לאשר את הצעת שר הביטחון בהסכמת השר לביטחון לאומי כי מספר יוצאי הצבא, חיילים בשירות סדיר חובה שישרתו ביחידות אחרות של משטרת ישראל שאינן משמר הגבול יעמוד על 1,161 חיילים בשלוש השנים הקרובות, מ-2023–2025"

יולי יואל אדלשטיין: 1,161 חיילים

יולי יואל אדלשטיין:  אנחנו צריכים לאשר את המספר בהצבעה

יולי יואל אדלשטיין:  מי בעד, ירים את היד

יולי יואל אדלשטיין:  מי נגד? מי נמנע?      

יולי יואל אדלשטיין: אושרה

יולי יואל אדלשטיין: אישרנו פה אחד את הבקשה לגבי מספר החיילים לשלוש השנים הקרובות

יולי יואל אדלשטיין:  סיימנו עם החובות שלנו

יולי יואל אדלשטיין:  תודה לייעוץ המשפטי, תודה לחברי הכנסת, אני נועל את הישיבה הקשורה בבקשת הממשלה להארכת הוראת השעה לגבי יוצאי צה"ל במשטרה

יולי יואל אדלשטיין:  בשעה 12:00 ניפגש לדיון על צו חיסיון של קצ"א

יולי יואל אדלשטיין:  ישיבה זו נעולה